17.9.2022 (Webnoviny.sk) – Kazašský parlament v piatok jednomyseľne podporil zmeny ústavy, ktoré by predĺžili prezidentské obdobie na sedem rokov a premenovali hlavné mesto Nur-Sultan na Astanu.
Zmeny sú súčasťou súboru politických a ekonomických reforiem, ku ktorým vyzval prezident Kasym-Žomart Tokajev po násilných protestoch, ktoré v januári otriasli krajinou a pripravili o život viac ako 200 ľudí.
Tokajev dal premenovať Astanu
Pozmeňujúce a doplňujúce návrhy, ktoré v piatok schválil kazašský parlament vo dvoch čítaniach, predlžujú prezidentské obdobie na sedem rokov zo súčasných piatich rokov, ale zároveň bránia akémukoľvek prezidentovi uchádzať sa o druhé funkčné obdobie. Umožňujú tiež premenovať hlavné mesto krajiny Nur-Sultan späť na Astanu.
Premenovanie Astany na Nur-Sultan bolo jedným z prvých krokov po tom, čo sa Tokajev v roku 2019 ujal moci, keď Nursultan Nazarbajev odstúpil.
Hlavným mestom bolo Almaty
Nazarbajev viedol Kazachstan tri desaťročia počas Sovietskeho zväzu aj po jeho vyhlásení nezávislosti v roku 1991. V roku 1997 spravil z Astany hlavné mesto, ktorým dovtedy bolo Almaty.
Po tom, ako Nazarbajev odstúpil, získal obrovský vplyv ako líder vládnej strany a bezpečnostnej rady krajiny. Tokajev ho však z týchto postov zosadil po januárových smrteľných nepokojoch.
Viac k témam: Astana, Nur-Sultan, Ústava
Zdroj: Webnoviny.sk – Kazašské hlavné mesto sa bude opäť nazývať Astana, parlament schválil aj predĺženie prezidentského obdobia na 7 rokov © SITA Všetky práva vyhradené.